*Projekts*

LATVIJAS REPUBLIKAS MINISTRU KABINETS

2020. gada \_\_.\_\_\_\_\_\_ Noteikumi Nr. \_\_\_

Rīgā (prot. Nr. \_\_\_. §)

**Kārtība, kādā valsts finansē darba samaksu pedagogiem privātajās izglītības iestādēs**

Izdoti saskaņā ar

[Izglītības likuma](https://likumi.lv/ta/id/50759-izglitibas-likums) [14.](https://likumi.lv/ta/id/50759-izglitibas-likums#p14) panta 3. punktu  
un [59.](https://likumi.lv/ta/id/50759-izglitibas-likums#p59) panta otro daļu un [Vispārējās izglītības likuma](https://likumi.lv/ta/id/20243-visparejas-izglitibas-likums)  
4. panta 3.3punktu

**I. Vispārīgais jautājums**

1. Noteikumi nosaka kārtību, kādā valsts finansē darba samaksu pedagogiem, kuri privātajās izglītības iestādēs (turpmāk – izglītības iestāde) īsteno pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai, akreditētas pamatizglītības un vispārējās vidējās izglītības programmas.

**II. Finansējuma aprēķināšanas kārtība**

2. Izglītības un zinātnes ministrija nosaka valsts budžeta dotācijas (turpmāk – dotācija) pedagogu darba samaksai un valsts sociālās apdrošināšanas obligātajām iemaksām apmēru izglītības iestādēm, kas īsteno pirmsskolas izglītības programmas bērniem no piecu gadu vecuma līdz vispārējās pamatizglītības ieguves uzsākšanai un akreditētas pamatizglītības un vispārējās vidējās izglītības programmas, atbilstoši normatīvajam aktam par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās izglītības iestādēs.

3. Izglītības un zinātnes ministrija normēto skolēnu (bērnu) skaita attiecību pret vienu pedagoga mēneša darba algas likmi aprēķina atbilstoši normatīvajam aktam par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās izglītības iestādēs. Aprēķinot normētā skolēnu skaita attiecību pret vienu pedagoga mēneša darba algas likmi tālmācības izglītības programmās, piemēro proporciju 16,5 : 1.

4. Izglītības un zinātnes ministrija vai attiecīgās nozares ministrija nosaka dotācijas apmēru izglītības iestādei, kas īsteno akreditētas profesionālās pamatizglītības programmas, atbilstoši normatīvajiem aktiem par kārtību, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas.

5. Dotāciju pedagogu darba samaksai un valsts sociālās apdrošināšanas obligātajām iemaksām izglītības iestāde saņem, ja tā Valsts izglītības informācijas sistēmā līdz kārtējā gada 5. septembrim ir ievadījusi un apstiprinājusi informāciju par izglītojamo skaitu kārtējā gada 1. septembrī (pa klasēm (grupām) un izglītības programmām), kuriem saskaņā ar [Izglītības likuma](https://likumi.lv/ta/id/50759-izglitibas-likums) [3.](https://likumi.lv/ta/id/50759-izglitibas-likums#p3) pantu ir tiesības uz izglītību.

6. Izglītības un zinātnes ministrija vai attiecīgās nozares ministrija aprēķina un sadala izglītības iestādei dotāciju pedagogiem, kuriem profesionālās darbības kvalitātes pakāpi apliecinošs dokuments izsniegts līdz 2017. gada 9. augustam, ņemot vērā:

6.1. informāciju par pedagogu mēneša darba likmju skaitu kārtējā gada 1. septembrī, ko izglītības iestādes ir ievadījušas un apstiprinājušas Valsts izglītības informācijas sistēmā līdz attiecīgā gada 5. septembrim;

6.2. piemaksas apmēru atbilstoši Izglītības likuma pārejas noteikumu 59. punktam;

6.3. valsts sociālās apdrošināšanas obligātās iemaksas.

7. Izglītības un zinātnes ministrija vai attiecīgās nozares ministrija aprēķina un sadala papildu finansējumu attiecīgajam gadam apstiprinātā finansējuma ietvaros (izņemot finansējumu bērnu no piecu gadu vecuma izglītošanā nodarbināto pirmsskolas izglītības pedagogu darba samaksai) ne mazāk kā 14,5 procentu apmērā no mācību stundu plāna īstenošanai aprēķinātās dotācijas samaksai par pedagogu papildu pienākumiem, pedagogu profesionālās darbības kvalitātes piemaksām pedagogiem, kuri ir ieguvuši 1., 2. un 3. kvalitātes pakāpi no 2017. gada 10. augusta, kā arī pedagoga mēneša darba algas likmes palielināšanai.

8. Izglītības un zinātnes ministrija vai attiecīgās nozares ministrija aprēķina un sadala papildu finansējumu attiecīgajam gadam apstiprinātā finansējuma ietvaros bērnu no piecu gadu vecuma izglītošanā nodarbināto pirmsskolas izglītības pedagogu profesionālās darbības kvalitātes piemaksām pedagogiem, kuri ir ieguvuši 1., 2. un 3. kvalitātes pakāpi no 2017. gada 10. augusta, līdz trīs procentiem no mācību stundu plāna īstenošanai aprēķinātās dotācijas.

9. Atbilstoši šo noteikumu 5. punktā minētajai izglītības iestāžu sniegtajai informācijai par izglītojamo skaitu Izglītības un zinātnes ministrija aprēķina normēto izglītojamo skaitu katrā izglītības pakāpē, izglītojamo skaitam tālmācības izglītības ieguves formā īstenotajās pamatizglītības un vispārējās vidējās izglītības programmās piemērojot koeficientu 0,6. Izglītojamo skaitam, kas vienā un tajā pašā klasē tālmācības izglītības ieguves formā īstenotajās vispārējās vidējās izglītības programmās mācās vairāk kā vienu mācību gadu, piemēro koeficientu 0,3.

10. Izglītības un zinātnes ministrija vai attiecīgās nozares ministrija, pamatojoties uz šo noteikumu 5. punktā minēto informāciju par izglītojamo skaitu, aprēķina dotāciju pedagogu darba samaksai par periodu no kārtējā gada 1. septembra līdz 31. decembrim un par periodu no nākamā gada 1. janvāra līdz nākamā gada 31. augustam.

11. Ja izglītības iestāde īsteno tās izstrādātu pamatizglītības programmu, kas kādā no mācību jomām vai daļā no jomas nosaka augstākus izglītības satura apguves plānotos rezultātus par valsts vispārējās izglītības standartā noteiktajiem vispārējās izglītības obligātā satura apguves plānotajiem rezultātiem, tā ir tiesīga pretendēt uz papildu valsts budžeta finansējumu šādas izglītības programmas īstenošanā iesaistīto pedagogu darba samaksai atbilstoši normatīvajam aktam par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās izglītības iestādēs.

**III. Finansējuma piešķiršanas un izlietošanas kārtība**

12. Izglītības un zinātnes ministrs vai attiecīgās nozares ministrs izdod rīkojumu par dotācijas sadali par periodu no kārtējā gada 1. septembra līdz kārtējā gada 31. decembrim un rīkojumu par dotācijas sadali par periodu no attiecīgā gada 1. janvāra līdz attiecīgā gada 31. augustam. Izglītības un zinātnes ministrija vai attiecīgās nozares ministrija minētos rīkojumus nosūta uz izglītības iestādes elektroniskā pasta adresi, kas norādīta Valsts izglītības informācijas sistēmā.

13. Izglītības iestādes dibinātājs piecu darbdienu laikā pēc tam, kad izglītības iestāde saņēmusi šo noteikumu 12. punktā minēto rīkojumu par periodu no kārtējā gada 1. septembra līdz kārtējā gada 31. decembrim, uz Izglītības un zinātnes ministrijas vai attiecīgās nozares ministrijas elektroniskā pasta adresi atbilstoši normatīvajiem aktiem par dokumentu juridisko spēku nosūta šādu informāciju:

13.1. izglītības iestādes un tās dibinātāja nosaukums;

13.2. izglītības iestādes dibinātāja reģistrācijas numurs;

13.3. izglītības iestādes dibinātāja norēķinu konta Valsts kasē numurs vai, ja izglītības iestādes dibinātājs ir individuālais komersants – norēķinu konta kredītiestādē numurs.

14. Izglītības un zinātnes ministrija vai attiecīgās nozares ministrija pārskaita finansējumu konkrētai izglītības iestādei uz šo noteikumu 13.3. apakšpunktā minēto izglītības iestādes dibinātāja norēķinu kontu. Šo noteikumu 13.3. apakšpunktā minēto norēķinu kontu Valsts kasē izglītības iestāde drīkst izmantot tikai no Izglītības un zinātnes ministrijas vai attiecīgās nozares ministrijas saņemtā finansējuma administrēšanai. Pārskaitījumu par periodu no kārtējā gada 1. septembra līdz kārtējā gada 31. decembrim un pārskaitījumu par periodu no nākamā gada 1. janvāra līdz nākamā gada 31. augustam veic pēc šo noteikumu 12. punktā minēto attiecīgo rīkojumu parakstīšanas. Pārskaitījumus veic atbilstoši finansēšanas plānam, kas pievienots šo noteikumu 12. punktā minētajiem rīkojumiem un ir neatņemama rīkojumu sastāvdaļa.

15. Izglītības iestādes dibinātājs saņemto dotāciju izlieto saskaņā ar normatīvo aktu, kas nosaka pedagogu darba samaksas noteikšanas kārtību, darba samaksas apmēru un pedagogu darba slodzes lielumu, ievērojot šādus nosacījumus:

15.1. dotācija tiek izlietota tikai bruto darba samaksai pedagogam, ar kuru ir nodibinātas darba tiesiskās attiecības (noslēgts darba līgums), un valsts sociālās apdrošināšanas obligātajām iemaksām. No minētās darba samaksas veicami arī ieturējumi iedzīvotāju ienākuma nodoklim un darba ņēmēja valsts sociālās apdrošināšanas obligātajām iemaksām;

15.2. dotācija netiek izlietota autoratlīdzības, pakalpojumu un cita veida līgumu apmaksai.

16. Izglītības iestādes dibinātājs līdz kārtējā gada 20. septembrim sagatavo pārskatu par dotācijas izlietojumu (turpmāk – pārskats) ([pielikums](https://likumi.lv/ta/id/292603#piel0)) par periodu no kārtējā gada 1. janvāra līdz kārtējā gada 31. augustam un līdz nākamā gada 20. janvārim – par periodu no iepriekšējā gada 1. septembra līdz iepriekšējā gada 31. decembrim un pārskatu sagatavošanai, pārbaudei, parakstīšanai un iesniegšanai lieto Valsts kases e-pakalpojumu ePārskati (turpmāk – ePārskati) atbilstoši normatīvajiem aktiem par kārtību, kādā Valsts kase nodrošina elektronisko informācijas apmaiņu. Ja izglītības iestādes dibinātājs ir individuālais komersants, pārskatu ar pievienotu paskaidrojumu un maksājuma uzdevumiem, kas apliecina dotācijas izlietojumu atbilstoši tās mērķim, iesniedz Izglītības un zinātnes ministrijā vai attiecīgās nozares ministrijā. Izglītības un zinātnes ministrija vai attiecīgās nozares ministrija viena mēneša laikā, izmantojot ePārskatus un individuālo komersantu iesniegtos pārskatus, pārbauda pārskata atbilstību piešķirtā finansējuma izlietojumam un apstiprina pārskatu, lai laikus nodrošinātu informāciju grāmatvedības ierakstu veikšanai.

17. Izglītības un zinātnes ministrijai vai attiecīgās nozares ministrijai attiecībā uz šo noteikumu 13.3. apakšpunktā minēto norēķinu kontu Valsts kasē ir pieejas tiesības skatīšanās režīmā Valsts kases e-pakalpojumā eKase.

18. Izglītības iestādes dibinātājs, veicot pārskaitījumus no norēķinu konta Valsts kasē uz izglītības iestādes vai tās dibinātāja kredītiestādēs atvērtajiem norēķinu kontiem, iesniedz Izglītības un zinātnes ministrijā vai attiecīgās nozares ministrijā informāciju par naudas līdzekļu izlietojumu, pievienojot paskaidrojumu un maksājuma uzdevumus atbilstoši dotācijas mērķim, ko ar parakstu apliecinājis izglītības iestādes dibinātājs vai viņa pilnvarota persona.

19. Izglītības iestādes dibinātājs vai viņa pilnvarota persona, ePārskatos apstiprinot pārskatu par dotācijas izlietojumu, apliecina, ka dotācija izlietota atbilstoši mērķim – pedagogu darba samaksai un valsts sociālās apdrošināšanas obligātajām iemaksām atbilstoši šo noteikumu 15.1. apakšpunktā minētajam.

20. Izglītības un zinātnes ministrija vai attiecīgās nozares ministrija ir tiesīga:

20.1. pieprasīt no izglītības iestādes dibinātāja jebkāda veida informāciju saistībā ar piešķirtās dotācijas izlietojumu;

20.2. grozīt izglītības iestādei noteikto dotācijas apmēru, ja valsts budžetā kārtējam gadam tiek grozīts šim mērķim paredzēto līdzekļu apmērs;

20.3. pārtraukt dotācijas izmaksu, ja:

20.3.1. izglītības iestādei ir anulēta pamatizglītības vai vidējās izglītības programmas akreditācija vai beidzies tās termiņš;

20.3.2. atcelts izglītības iestādes īstenotās izglītības programmas licencēšanas lēmums;

20.3.3. izglītības iestāde vai tās dibinātājs nepilda šajos noteikumos noteiktās prasības, tai skaitā pārtrauc īstenot attiecīgo izglītības programmu;

20.3.4. izglītības iestāde nav iesniegusi pārskatu par dotācijas izlietojumu šo noteikumu 16. punktā minētajos termiņos un kārtībā, vai Izglītības un zinātnes ministrija vai attiecīgās nozares ministrija nav akceptējusi minēto pārskatu;

20.4. samazināt nākamā perioda dotācijas apmēru par pārskata periodā neizlietoto summu, ja naudas līdzekļu atlikums norēķinu kontā Valsts kasē vai, ja izglītības iestādes dibinātājs ir individuālais komersants – piešķirtās dotācijas atlikums norēķinu kontā kredītiestādē, pārsniedz vienam mēnesim piešķirtās dotācijas apmēru;

20.5. samazināt nākamā perioda dotācijas apmēru par pārskata periodā neizlietoto summu, ja atlikums pēc faktiskā izlietojuma pēc uzkrāšanas principa pārsniedz vienam mēnesim piešķirtās dotācijas apmēru;

20.6. pieprasīt izglītības iestādes dibinātājam 30 dienu laikā atmaksāt Izglītības un zinātnes ministrijai vai attiecīgās nozares ministrijai pārskata periodā neizlietoto dotāciju, ja izglītības iestādei saskaņā ar šiem noteikumiem nākamajā pārskata periodā nav pamata saņemt dotāciju;

20.7. pieprasīt izglītības iestādes dibinātājam 30 dienu laikā atmaksāt Izglītības un zinātnes ministrijai vai attiecīgās nozares ministrijai pārskata periodā nepamatoti izlietoto dotāciju vai samazināt nākamā perioda dotācijas apmēru, ja Izglītības un zinātnes ministrija vai attiecīgās nozares ministrija konstatē, ka dotācija ir izlietota šajos noteikumos neparedzētam mērķim.

21. Papildu šajos noteikumos noteiktajiem pienākumiem izglītības iestādes dibinātājam ir pienākums Izglītības un zinātnes ministrijai vai attiecīgās nozares ministrijai atbilstoši normatīvajiem aktiem par dokumentu juridisko spēku:

21.1. sniegt šo noteikumu 20.1. apakšpunktā minēto informāciju trīs darbdienu laikā no attiecīgās informācijas pieprasījuma saņemšanas dienas;

21.2. nekavējoties sniegt informāciju par izmaiņām šo noteikumu 13. punktā minētajā informācijā;

21.3. nekavējoties sniegt informāciju, ja radušies apstākļi, kas apgrūtina šajos noteikumos noteikto pienākumu izpildi.

**IV. Noslēguma jautājumi**

22. Atzīt par spēku zaudējušiem Ministru kabineta 2017. gada 25. jūlija noteikumus Nr. 420 “Kārtība, kādā valsts finansē darba samaksu pedagogiem privātajās izglītības iestādes” (Latvijas Vēstnesis, 2017, 153. nr.; 2018, 163. nr.).

23. Šo noteikumu 11. punktu piemēro no 2023. gada 1. septembra.

24. Attiecībā uz izglītības iestādēm, kurām piešķirta dotācija par periodu no 2020. gada 1. janvāra līdz 31. augustam, līdz attiecīgo saistību izpildei piemērojams normatīvais akts par kārtību, kādā valsts finansē darba samaksu pedagogiem privātajās izglītības iestādēs, kas bija spēkā līdz šo noteikumu spēkā stāšanās dienai. Izglītības un zinātnes ministrija vai attiecīgās nozares ministrija ir tiesīga:

24.1. samazināt perioda no 2020. gada 1. septembra līdz 31. decembrim dotācijas apmēru par periodā no 2020. gada 1. janvāra līdz 31. augustam neizlietoto summu, ja naudas līdzekļu atlikums norēķinu kontā Valsts kasē vai, ja izglītības iestādes dibinātājs ir individuālais komersants – piešķirtās dotācijas atlikums norēķinu kontā kredītiestādē, pārsniedz vienam mēnesim piešķirtās dotācijas apmēru;

24.2. samazināt perioda no 2020. gada 1. septembra līdz 31. decembrim dotācijas apmēru par periodā no 2020. gada 1. janvāra līdz 31. augustam neizlietoto summu, ja atlikums pēc faktiskā izlietojuma pēc uzkrāšanas principa pārsniedz vienam mēnesim piešķirtās dotācijas apmēru;

24.3. samazināt perioda no 2020. gada 1. septembra līdz 31. decembrim dotācijas apmēru, ja Izglītības un zinātnes ministrija vai attiecīgās nozares ministrija konstatē, ka dotācija periodā no 2020. gada 1. janvāra līdz 31. augustam ir izlietota normatīvajā aktā par kārtību, kādā valsts finansē darba samaksu pedagogiem privātajās izglītības iestādēs, kas bija spēkā līdz šo noteikumu spēkā stāšanās dienai, neparedzētam mērķim;

24.4. pieprasīt izglītības iestādes dibinātājam 30 dienu laikā atmaksāt Izglītības un zinātnes ministrijai vai attiecīgās nozares ministrijai pārskata periodā no 2020. gada 1. janvāra līdz 31. augustam neizlietoto dotāciju, ja izglītības iestādei saskaņā ar šiem noteikumiem periodā no 2020. gada 1. septembra līdz 31. decembrim nav pamata saņemt dotāciju.

25. Šo noteikumu 6. punkts zaudē spēku 2022. gada 1. septembrī.

26. Noteikumi stājas spēkā 2020. gada 1. septembrī.

Ministru prezidents A. K. Kariņš

Izglītības un zinātnes ministre I. Šuplinska

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa